CELEX: 52020PC0463
Language: da
Date: 2020-08-24
Title: Forslag til RÅDETS GENNEMFØRELSESAFGØRELSE om midlertidig støtte til Litauen i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet

EUROPA-KOMMISSIONEN
            Bruxelles, den 24.8.2020
            COM(2020) 463 final
            2020/0216(NLE)
            Forslag til
            RÅDETS GENNEMFØRELSESAFGØRELSE
            om midlertidig støtte til Litauen i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ved Rådets forordning (EF) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.
            
            
               Den 7. august 2020 anmodede Litauen om finansiel støtte fra Unionen under SURE-forordningen. I henhold til SURE-forordningens artikel 6, stk. 2, har Kommissionen hørt de litauiske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, som er direkte forbundet med arbejdsfordelingsordninger og lignende foranstaltninger. Foranstaltningerne vedrører navnlig:
            
            
               (1)en tilskudsordning for arbejdsgivere med henblik på at dække de anslåede lønninger for hver arbejdstager, der rammes af en ledighedsperiode. Arbejdsgiveren kunne vælge, om tilskuddet skulle dække 70 % af lønnen, op til maksimalt 1,5 gange mindstelønnen, eller 90 % af lønnen (100 % for medarbejdere på 60 år og derover), maksimalt op til mindstelønnen. De arbejdsgivere, der har deltaget i ordningen, skal bibeholde mindst 50 % af deres medarbejdere i mindst tre måneder efter tilskudsordningens ophør
            
            
               (2)tilskud til medarbejdere, der vender tilbage fra en ledighedsperiode, i op til seks måneder efter deres tilbagevenden til arbejdet. De udbetalte tilskud kan i den første og den anden måned efter medarbejderens tilbagevenden udgøre op til 100 % af dennes løn, i den tredje og den fjerde måned 50 %, og i den femte og den sjette måned 30 %, idet den øvre grænse for tilskuddet er mindstelønnen eller to gange mindstelønnen afhængigt af arbejdsgiverens økonomiske aktivitet 
            
            
               (3)ydelser til selvstændige, herunder selvstændige, der er beskæftiget inden for landbrug, og som driver en landbrugsbedrift på mindst fire europæiske størrelsesenheder, til et beløb af 257 EUR pr. måned, der udbetales i karantæneperioden og de efterfølgende to måneder 
            
            
               (4)ydelser til selvstændige, der er beskæftiget inden for landbruget, og som driver en landbrugsbedrift på under fire europæiske størrelsesenheder, der ikke var omfattet af ovennævnte foranstaltning. Foranstaltningen består af en engangsbetaling på 200 EUR til mindre landbrugere, der ikke havde anden beskæftigelse, eller på 200 EUR for hver af de tre måneder af karantæneperioden og af perioden med undtagelsestilstand, hvis de ud over deres selvstændige virksomhed i landbruget var i et ansættelsesforhold og ikke tjente mere end mindstelønnen. 
            
            
               Litauen har fremsendt de nødvendige oplysninger til Kommissionen. 
            
            
               Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Litauen i henhold til SURE-forordningen til støtte for ovennævnte foranstaltninger.
            
            
               •Sammenhæng med de gældende regler på samme område
            
            
               
                  Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.
               
               
                  Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering. 
               
            
            
               •Sammenhæng med Unionens politik på andre områder
            
            
               
                  Forslaget indgår i en række foranstaltninger, der er udarbejdet som reaktion på den aktuelle covid-19-pandemi, blandt andet investeringsinitiativet som reaktion på coronavirusset, og det supplerer andre instrumenter til støtte for beskæftigelsen såsom Den Europæiske Socialfond og Den Europæiske Fond for Strategiske Investeringer (EFSI)/InvestEU. Ved i dette særlige tilfælde med covid-19-udbruddet at gøre brug af lånoptagelse og långivning til støtte for medlemsstaterne fungerer dette forslag som en ekstra sikkerhedsforanstaltning til at finansiere arbejdsfordelingsordninger og lignende foranstaltninger, der bidrager til at beskytte arbejdspladser og dermed arbejdstagere og selvstændige mod risikoen for arbejdsløshed. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Retsgrundlaget for dette instrument er Rådets forordning (EU) 2020/672.  
               
            
         
         
            
               •Nærhedsprincippet (for områder, der ikke er omfattet af enekompetence) 
            
            
               
                  Forslaget fremsættes i forlængelse af en anmodning fra en medlemsstat og er et udtryk for europæisk solidaritet, idet der ydes finansiel støtte fra Unionen i form af midlertidige lån til en medlemsstat, der er berørt af covid-19-udbruddet. Som en ekstra sikkerhedsforanstaltning vil denne finansielle støtte midlertidigt understøtte regeringens øgede offentlige udgifter til arbejdsfordelingsordninger og lignende foranstaltninger for at hjælpe dem med at beskytte arbejdspladser og dermed arbejdstagere og selvstændige mod risikoen for arbejdsløshed og tab af indkomst.
               
               
                  Denne støtte vil hjælpe den berørte befolkning og bidrage til at mindske de direkte samfundsmæssige og økonomiske virkninger af den aktuelle covid-19-krise. 
               
            
            
               •Proportionalitetsprincippet
            
            
               
                  Forslaget overholder proportionalitetsprincippet. Det går ikke videre, end hvad der er nødvendigt for at nå instrumentets mål. 
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  På grund af det presserende behov for at udarbejde forslaget, således at Rådet kan vedtage det i tide, kunne der ikke gennemføres en høring af de berørte parter.
               
            
            
               •Konsekvensanalyse
            
            
               
                  På grund af forslagets hastende karakter er der ikke foretaget nogen konsekvensanalyse.
               
            
            
               4.VIRKNINGER FOR BUDGETTET
            
            
               
                  Kommissionen bør kunne optage lån på de finansielle markeder med henblik på videreudlån til medlemsstater, der anmoder om finansiel støtte inden for rammerne af SURE-instrumentet. 
               
            
            
               Ud over garantierne fra medlemsstaterne indeholder ordningen andre sikkerhedsforanstaltninger for at sikre dens finansielle soliditet:
            
            
               ·en stringent og konservativ tilgang til økonomisk forvaltning
            
            
               ·en sammensætning af låneporteføljen, der begrænser koncentrationsrisikoen, den årlige eksponering og en overdreven eksponering for de enkelte medlemsstater, samtidig med at der sikres tilstrækkelige ressourcer til de medlemsstater, hvor behovet er størst, samt
            
            
               ·muligheder for refinansiering af gæld.
            
            
               2020/0216 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om midlertidig støtte til Litauen i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet 
                  1
               , særlig artikel 6, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 7. august 2020 anmodede Litauen om finansiel støtte fra Unionen med henblik på at supplere landets nationale indsats for at imødegå virkningerne af covid-19-udbruddet og dets socioøkonomiske konsekvenser for arbejdstagerne. 
            
            
               (2)Covid-19-udbruddet og de ekstraordinære foranstaltninger, som Litauen har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens forårsprognose 2020 forventedes Litauen at have et offentligt underskud og en offentlig gæld på henholdsvis 6,9 % og 48,5 % af bruttonationalproduktet (BNP) ved udgangen af 2020. Ifølge Kommissionens mellemliggende sommerprognose 2020 forventes Litauens BNP at falde med 7,1 % i 2020. 
            
            
               (3)Covid-19-udbruddet har fastlåst en væsentlig del af arbejdsstyrken i Litauen. Dette har ført til en pludselig og kraftig stigning i de offentlige udgifter i Litauen som følge af løntilskud under og efter en ledighedsperiode og ydelser til selvstændige, herunder ydelser til selvstændige, der er beskæftiget inden for landbruget, jf. betragtning 4-7.
            
            
               (4)Ved "lov om beskæftigelse nr. XII-2470", som der henvises til i Litauens anmodning af 7. august 2020, blev der indført en tilskudsordning for arbejdsgivere med henblik på at dække de anslåede lønninger for hver medarbejder, der rammes af en ledighedsperiode. Arbejdsgiveren kunne vælge, om tilskuddet skulle dække 70 % af lønnen, op til maksimalt 1,5 gange mindstelønnen, eller 90 % af lønnen (100 % for medarbejdere på 60 år og derover), maksimalt op til mindstelønnen. De arbejdsgivere, der har deltaget i ordningen, skal bibeholde mindst 50 % af deres medarbejdere i mindst tre måneder efter tilskudsordningens ophør.
            
            
               (5)Der udbetales også tilskud til medarbejdere, der vender tilbage fra en ledighedsperiode, i op til seks måneder efter deres tilbagevenden til arbejdet. De udbetalte tilskud kan i den første og den anden måned efter medarbejderens tilbagevenden udgøre op til 100 % af dennes løn, i den tredje og den fjerde måned 50 %, og i den femte og den sjette måned 30 %, idet den øvre grænse for tilskuddet er mindstelønnen eller to gange mindstelønnen afhængigt af arbejdsgiverens økonomiske aktivitet. Disse tilskud kan betragtes som svarende til en arbejdsfordelingsordning som omhandlet i forordning (EU) 2020/672, da de har til formål at yde indkomststøtte til medarbejdere og bidrage til at opretholde eksisterende ansættelsesforhold. 
            
            
               (6)Myndighederne har også indført ydelser til selvstændige, herunder selvstændige, der er beskæftiget inden for landbruget, og som driver en landbrugsbedrift på mindst fire europæiske størrelsesenheder, til et beløb af 257 EUR pr. måned, der udbetales i karantæneperioden og de efterfølgende to måneder. Ydelserne til selvstændige kan betragtes som svarende til en arbejdsfordelingsordning som omhandlet i forordning (EU) 2020/672, da de har til formål at beskytte selvstændige eller lignende kategorier af arbejdstagere mod nedgang i eller tab af indkomst. 
            
            
               (7)Endelig er der indført ydelser til selvstændige, der er beskæftiget inden for landbruget, og som driver en landbrugsbedrift på under fire europæiske størrelsesenheder, der ikke var omfattet af den i betragtning 6 nævnte foranstaltning. Foranstaltningen består af en engangsbetaling på 200 EUR for mindre landbrugere, der ikke havde anden beskæftigelse. For mindre landbrugere, der ud over deres selvstændige virksomhed i landbruget var beskæftiget og ikke tjente mere end mindstelønnen, består foranstaltningen af en betaling på 200 EUR for hver af de tre måneder af karantæneperioden og af perioden med undtagelsestilstand. Foranstaltningen kan betragtes som svarende til en arbejdsfordelingsordning som omhandlet i forordning (EU) 2020/672, idet formålet er at beskytte selvstændige eller lignende kategorier af arbejdstagere mod nedgang i eller tab af indkomst.
            
            
               (8)Litauen opfylder de i artikel 3 i forordning (EU) 2020/672 nævnte betingelser for at anmode om finansiel støtte. Litauen har forelagt Kommissionen passende dokumentation for, at de faktiske og planlagte offentlige udgifter efter den 1. februar 2020 er steget med 746 660 000 EUR som følge af de nationale foranstaltninger, der er truffet for at imødegå de socioøkonomiske virkninger af covid-19-udbruddet. Der er tale om en pludselig og kraftig stigning, eftersom de nye foranstaltninger omfatter en betydelig del af virksomhederne og arbejdsstyrken i Litauen. Litauen har til hensigt at finansiere 144 350 000 EUR af det øgede udgiftsbeløb med midler fra Unionen.
            
            
               (9)Kommissionen har hørt Litauen og konstateret, at der er sket en pludselig og kraftig stigning i de faktiske og planlagte offentlige udgifter, der er direkte forbundet med arbejdsfordelingsordninger og lignende foranstaltninger, jf. artikel 6 i forordning (EU) 2020/672. 
            
            
               (10)Der bør derfor ydes finansiel støtte med henblik på at hjælpe Litauen med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet.
            
            
               (11)Denne afgørelse bør ikke berøre udfaldet af eventuelle sager om forvridning af det indre marked, som anlægges, navnlig i henhold til artikel 107 og 108 i TEUF. Den fritager heller ikke medlemsstaterne for i henhold til artikel 108 i TEUF at underrette Kommissionen om eventuelle statsstøtteprojekter.
            
            
               (12)Litauen bør regelmæssigt underrette Kommissionen om gennemførelsen af de planlagte offentlige udgifter, således at Kommissionen kan vurdere, i hvilket omfang landet har afholdt disse udgifter.
            
            
               (13)Afgørelsen om at yde finansiel støtte er blevet truffet under hensyntagen til de eksisterende og forventede behov i Litauen samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller har planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes —
            
            
               VEDTAGET DENNE AFGØRELSE: 
            
            
               Artikel 1
            
         
         
            
               Litauen opfylder betingelserne i artikel 3 i forordning (EU) 2020/672.
            
            
               Artikel 2
            
            
               1.Unionen stiller et lån på højst 602 310 000 EUR til rådighed for Litauen. Lånet har en maksimal gennemsnitlig løbetid på 15 år.
            
            
               2.Rådighedsperioden for den finansielle støtte, der ydes ved denne afgørelse, er 18 måneder fra den første dag efter denne afgørelses ikrafttræden. 
            
            
               3.Kommissionen stiller Unionens finansielle støtte til rådighed for Litauen i maksimalt otte rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt. 
            
            
               4.Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale, træder i kraft. 
            
            
               5.Litauen afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med finansieringen. 
            
            
               6.Kommissionen træffer afgørelse om størrelsen af raterne og frigivelsen heraf samt om tranchernes størrelse. 
            
            
               Artikel 3 
            
            
               Litauen kan finansiere følgende foranstaltninger:
            
            
               (a)løntilskud under og efter en ledighedsperiode, som fastsat i artikel 41 i lov om beskæftigelse nr. XII-2470 
            
            
               (b)ydelser til selvstændige, som fastsat i artikel 5, stk. 1, i lov om beskæftigelse nr. XII-2470 
            
            
               (c)ydelser til selvstændige, der er beskæftiget inden for landbruget, som fastsat i artikel 5, stk. 2, i lov om beskæftigelse nr. XII-2470.
            
            
               Artikel 4
            
            
               Litauen underretter senest den [DATO: seks måneder efter datoen for offentliggørelsen af denne afgørelse] og derefter hver sjette måned Kommissionen om afholdelsen af de planlagte offentlige udgifter, indtil alle de planlagte offentlige udgifter er blevet afholdt.
            
            
               Artikel 5
            
            
               Denne afgørelse er rettet til Republikken Litauen.
            
            
               Artikel 6
            
            
               Denne afgørelse offentliggøres i Den Europæiske Unions Tidende. 
            
            
               Udfærdiget i Bruxelles, den […].
            
         
         
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 159 af 20.5.2020, s. 1.